གཞན་མཛོད་ཀྱི་ཡིག་ཆ་མང་པོར་མཆིམས་ནམ་མཁའ་གྲགས་ཀྱི་མཛོད་འགྲེལ་རྒྱས་པ་དེ་ཉིད་ལུང་དྲངས་ཡོད་པ་དང་།ལུང་དྲངས་སྐབས།མཆིམས་མཛོད་ལས་སམ།མཆིམས་ཊཱིཀ་ལས་ཞེས་དང་།ད་སྐབས་སློབ་གཉེར་བའི་ཁྲོད་མཆིམས་མཛོད་དུ་གྲགས་པ་དེ་ཉིད་ལ།ཡིག་ཆ་རྣམས་སུ་ལུང་འདྲེན་མཛད་སྐབས་མཛོད་འགྲེལ་མངོན་པའི་རྒྱན་ལས་ཞེས་དྲངས་འདུག་པ་སོགས་ཀྱིས་མཆིམས་ནམ་མཁའ་གྲགས་ཀྱིས་མཛོད་འགྲེལ་རྒྱས་པ་ཞིག་མཛད་ཡོད་པ་དང་།ཡིག་ཆ་རྙིང་པ་རྣམས་སུ་མཆིམས་མཛོད་ལས་ཞེས་དང་།མཆིམས་ཊཱིཀ་ལས་ཞེས་ལུང་འདྲེན་གནང་སྐབས་ཀྱི་མཆིམས་མཛོད་དང་མཆིམས་ཊཱིཀ་ཀྱང་དེ་ཉིད་ཡིན་ལ།མཁས་པའི་ཁྲོད་དུ་འདི་ལ་མཆིམས་མཛོད་ཆེ་བར་གྲགས་པའམ་བརྗོད་པ་དང་།དེ་དང་མཁས་པ་འཇམ་པའི་དབྱངས་ཀྱི་མཛོད་འགྲེལ་མངོན་པའི་རྒྱན་གཉིས་བསྟན་བཅོས་སོ་སོ་བ་ཡིན་པ་ཤེས་དགོས་སོ།།ཕྱིས་ཀྱི་ཡིག་ཆ་རེ་ཟུང་དུ་མཆིམས་ནམ་མཁའ་གྲགས་ཀྱི་མཛོད་འགྲེལ་དེ་བསྟན་རྒྱས་གླིང་དགོན་པར་བཞུགས་པར་བཤད་པ་བདེན་ན་འདི་ཉིད་དཔེ་རྒྱུན་ཧ་ཅང་དཀོན་པས་མྱུར་སྐྱོབ་ལ་རེམ་པའི་དུས་ཡིན་ནོ་ཞེས་ཀྱང་རེ་སྐུལ་ཞུ་འདོད་བྱུང་ངོ་།།